Komisijos reglamentas (EB) Nr. 1707/2003
2003 m. rugsėjo 26 d.
2003-2004 metų laikotarpiui nustatantis koeficientus, taikytinus eksportuojant iš grūdų pagamintą škotišką viskį
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1104/2000 [2],
atsižvelgdama į 1993 m. spalio 15 d. Komisijos reglamentą (EEB) Nr. 2825/93, nustatantį tam tikras išsamias Tarybos reglamento (EEB) Nr. 1766/92 taikymo taisykles dėl patikslintų grąžinamųjų išmokų eksportuojamiems iš grūdų gaunamiems spiritiniams gėrimams [3], su paskutiniais pakeitimais, padarytais Reglamentu (EB) Nr. 1633/2000 [4], ypač į jo 5 straipsnį,
kadangi:
(1) Reglamento (EEB) Nr. 2825/93 4 straipsnio 1 dalyje nustatyta, kad grūdų kiekiai, už kuriuos galima skirti grąžinamąsias išmokas, turi būti patikrinimui pristatyti ir distiliavimui panaudoti kiekiai, įvertinti pagal koeficientus, kurie turi būti nustatomi kiekvienais metais kiekvienai susijusiai valstybei narei.Šis koeficientas išreiškia bendro eksportuoto nurodytų spiritinių gėrimų kiekio santykį su bendru parduotu jų kiekiu, remiantis šių kiekių tendencija, nustatyta per tam tikrą metų skaičių, kuris atitinka vidutinį atitinkamo spiritinio gėrimo brandinimo laikotarpį. Atsižvelgiant į Jungtinės Karalystės pateiktą informaciją apie 2002 m. sausio 1 d. - gruodžio 31 d. laikotarpį, 2002 m. vidutinis brandinimo laikotarpis škotiškam viskiui buvo septyneri metai. Turėtų būti nustatyti koeficientai 2003 m. spalio 1 d. - 2004 m. rugsėjo 30 d. laikotarpiui.
(2) Europos ekonominės erdvės susitarimo [5] 3 protokolo 10 straipsnis neleidžia suteikti grąžinamųjų išmokų eksportuojant į Lichtenšteiną, Islandiją ir Norvegiją. Be to, Komisija su tam tikromis šalimis sudarė susitarimus, draudžiančius eksporto grąžinamąsias išmokas. Pagal Reglamento (EEB) Nr. 2825/93 7 straipsnio 2 dalį į tai reikėtų atsižvelgti, apskaičiuojant koeficientus 2003/2004 m. laikotarpiui.
(3) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2825/93 4 straipsnyje numatyti koeficientai, taikytini 2003 m. spalio 1 d. - 2004 m. rugsėjo 30 d. laikotarpiu grūdams, Jungtinėje Karalystėje naudojamiems škotiško viskio gamybai, yra nustatyti priede.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugsėjo 26 d.